কম খরচে ক্যানসারের চিকিৎসা! যুগান্তকারী সাফল্য পেল ভারত

ওয়েব ডেস্ক: ক্যানসারের চিকিৎসায় (Cancer Treatment) বড় সাফল্যের মুখ দেখল ভারত (India)। এবার দেশিয় পদ্ধতিতে কম খরচে এই মারণ রোগের চিকিৎসা সম্ভব। সম্প্রতি, পরীক্ষামূলকভাবে প্রয়োগ করা কার টি-সেল থেরাপি (CAR-T Cell Therapy) উল্লেখযোগ্য সাফল্য এসেছে। ক্যানসার চিকিৎসার এই উন্নততর পদ্ধতিতে প্রথাগত চিকিৎসায় সাড়া না দেওয়া রোগীদের প্রায় ৭৩ শতাংশ ইতিবাচক প্রতিক্রিয়া দেখিয়েছেন বলে খবর। আন্তর্জাতিক স্বাস্থ্য পত্রিকা ল্যানসেট সম্প্রতি এই গবেষণার ফলাফল প্রকাশ করেছে এবং এটিকে ‘বিশ্বমানের আবিষ্কার’ স্বীকৃতি দিয়েছে।

আসলে সিমেরিক অ্যান্টিজেন রিসেপ্টর টি-সেল থেরাপি হল এমন একটি চিকিৎসা পদ্ধতি, যেখানে শরীরের নিজস্ব রোগপ্রতিরোধক কোষগুলিকেই ক্যানসারের বিরুদ্ধে লড়াই করার জন্য বিশেষভাবে পরিবর্তিত করা হয়। সাধারণত, রোগীর রক্ত থেকে টি-সেল সংগ্রহ করে ল্যাবে বিশেষ জিনগত পরিবর্তন আনা হয়। এরপর বিশেষ এই টি-সেল রোগীর শরীরে পুনরায় প্রতিস্থাপন করা হয়।

আরও পড়ুন: ২৪ ও ২৫ মার্চ দেশজুড়ে ব্যাঙ্ক ধর্মঘট

এই থেরাপি মূলত রক্তের ক্যানসার, লিউকেমিয়া ও লিম্ফোমায় আক্রান্ত রোগীদের জন্য তৈরি হয়েছে। যেসব রোগীর প্রচলিত চিকিৎসায় সাড়া দেওয়া বন্ধ হয়ে গেছে, অথচ ক্যানসার নতুন করে ছড়ায়নি, তাঁদের জন্য এই থেরাপি কার্যকর হতে পারে। ভারতে কম খরচের কার টি-সেল থেরাপি তৈরির কৃতিত্ব যায় আইআইটি বোম্বের স্টার্টআপ সংস্থা ‘ইমিউনো অ্যাক্ট’-এর। ২০২৩ সালে ভারতের ওষুধ নিয়ন্ত্রণ সংস্থা এই চিকিৎসা পদ্ধতির পরীক্ষামূলক প্রয়োগের অনুমতি দেয়। এরপর দুটি ধাপে পরীক্ষামূলক প্রয়োগে ৭৩ শতাংশ রোগীর শারীরিক উন্নতি লক্ষ্য করা গেছে।

বিশ্বের অন্যান্য দেশে যেখানে কার টি-সেল থেরাপির জন্য প্রায় ৩-৪ কোটি টাকা খরচ হয়, সেখানে ভারতীয় পদ্ধতিতে খরচ নেমে এসেছে মাত্র ২৫-৩০ লক্ষ টাকায়। চিকিৎসকদের মতে, ভবিষ্যতে এই খরচ আরও কমানো সম্ভব হতে পারে।